KÖZHASZNÚSÁGI BESZÁMOLÓ

A RÁTKAI MÁRTON KLUB KULTURÁLIS EGYESÜLET

**2011. ÉVI TEVÉKENYSÉGÉRŐL ÉS GAZDÁLKODÁSÁRÓL**

A Rátkai Márton Klub kulturális egyesület nehéz, de eredményes évet zárt 2011-ben. Nehéz volt, a gazdasági megszorítottságok miatt, (a TEMI pályázaton megítélt támogatás a 2009- évhez képest több mint 34%-al csökkent) ugyanakkor a munkatervben meghatározott főfeladatokat magas színvonalon láttuk el.

Alapszabályunk szerint, kulturális egyesületünk **célja** a művészet népszerűsítése, a művészeti ismeretterjesztés, a művészek és a közönség közvetlen kapcsolatának megteremtése, a művészpedagógusok művészi fejlődésének elősegítése. Feladatunk a magyar művészet és művészek bemutatása kiállítások, szerkesztett műsorok, könyvbemutatók, önálló estek, koncertek szervezésével, rendezésével. Kiemelten foglalkozunk a fiatal korosztállyal, a pályakezdő művészeknek bemutatkozási lehetőséget nyújtva, segítjük a művészi fejlődésüket.

Közgyűlésünk megerősítette eddigi törekvésünket. Munkatervünk elsősorban a közönség által már kedvelt műsorokra épített, azzal, hogy a kommunikációnkon javítani kell, ugyanakkor újszerű, kísérleti előadások szervezésével színesítjük a műsorpalettát.

Az egyesület súlyos gazdasági nehézségei miatt, a reklám, a kommunikáció tavalyi szintjét sem tudtuk biztosítani.

A legfontosabb műsorok összehasonlító adatai itt találhatók

2010. 2011.

|  |  |  |  |  |
| --- | --- | --- | --- | --- |
|  | látogató | alkalom | látogató | alkalom |
| Kiállítás | 385 | 9 | 605 | 12 |
| Irodalom | 1.001 | 20 | 1.382 | 26 |
| Zene | 1.953 | 36 | 2.048 | 39 |
| Színház | 300 | 6 | 565 | 11 |
| Film | 210 | 5 | 315 | 5 |
| Szalon | 435 | 10 | 345 | 7 |
| Memoriter: | 375 | 8 | 260 | 7 |
| Ismeretterjesztő | 520 | 10 | 579 | 11 |
| Szórakoztató | 900 | 11 | 865 | 9 |
| Közgyűlés | 20 | 1 | 25 | 1 |
| Verseny | 105 | 3 | 90 | 2 |
| Közműv | 950 | 21 | 950 | 21 |
| Összesen saját | 7.134 | 139 | 8.214 | 151 |
| Más szervezetekkel közös | 4.585 | 94 | 6.310 | 152 |
| ÖSSZESEN: | 11.719 | 233 | 14.524 | 303 |

A klubot egyéb, szolgáltatás jelleggel, 140 alkalommal vették igénybe különböző, a házban működő szervezetek, vagy személyek, összesen 6.500 fő részvételével.

**Így a teljes látogatottság összesen 21.025 fő 443 alkalom**

Munkatervünk **fő célkitűzései** közül megvalósítottuk az Alapszabályunkban meghatározott művészeti ismeretterjesztést. A székházat kiszolgáltuk, sőt a klub termeit koordinálva, a székház számára a termeket hasznosítottuk, ezzel lehetetlenné téve a klub saját bevételének lehetőségét.

Megtartottuk vállalt **értékeinket**, a politika-mentességet, a díjmentességet, a pontos tájékoztatást, a megbízhatóságot és hitelességet.

Folytattuk a bevált, a közönség által kedvelt műsorokat, olyan műsorszerkezetet alakítottunk ki, mely jobban segíti a közönség tájékozódását, a programok tervezhetőségét. Év közben, az igények alakulása kapcsán, változtattunk, már megszokott, de kifáradt műsortól megváltunk, és újszerű, izgalmas kísérletnek teret adtunk.

A **hagyományos műsorainkról** szóló beszámolót a havonta rendezett **kiállításokkal** kezdjük. (12 alkalom 600 fő a megnyitón). A rendezés alapja továbbra is, hogy a közönség által kedvelt, de értéket képviselő alkotások jelenjenek meg, ugyanakkor az is fontos szempont, hogy a presszó piros falain tudjuk bemutatni az anyagot. A hagyományos kiállítások közül a legsikeresebbek a fotókiállítások - Németh Andrea művészfotói, Czifra Anett fotó és grafikai anyaga, Duló Károly sajátos fotómontázsai - voltak, a hagyományos festészetet képviselték Lázár András festményei és Nagy Ernő akvarelljei. A fiatalokat Kürtösi Edina és Papp Tibor kitűnően installált fotói, illetve Terdik Szilvia és Karen Hannah festészete képviselte. Barcsa Pál Munkácsy-díjas festőművész képei igazi szakmai sikert jelentettek. Nelle Engler van Bovenbelga festőművész kiállítását, Magyarország Európai Unió soros elnökségének tiszteletére rendezte. Különleges technika és anyag jellemezte. Telekdy- Kovács Ádám munkáit. A Hungarovox Kiadó könyvborítóiból rendezett kiállítást. A dizájn új, érdekes megnyilvánulása Vári Magdi munkái. A textilművészet sajátos, újszerű példája volt szEredi Ambrus Noémi képei, és végül Erdélyi Lili Ada virágmontázsai arattak nagy sikert.

A korábbi Gyurkovics- szalon **Rátkai -szalonként** folytatta a hagyományt, vagyis különböző élet-útú, érdekes, a közönség által kedvelt emberek voltak a vendégek, akik egy-egy irodalmi névjeggyel a művészetekről, az irodalomról is beszélgettek Linka Ágnes vezetésével. (345 látogató, 7 alkalom). A vendégek között polgármesterek, ismert művészek, toxikológus, iskolaigazgató, üzletemberek voltak. A látogatottság csökkent, és a vezető egészségi állapotából adódó nehézségek miatt, november december hónaptól ezt a műsort megszüntettük.

A Memoriter Klub mindig a szalon előtt jelentkezett, azonos vezetéssel. Úgy működött, mint egyfajta önképzőkör, melyet idős emberek látogattak, egyre kevesebben. (260 fő 7 alkalom), hasonló nehézségek miatt ezt is megszüntettük.

Az **irodalmi műsorok** szerkesztett összeállításokat, könyvbemutatókat, önálló esteket jelentettek. (1382 fő látogató 25 alkalom). A kiadókat a Széphalom Könyvműhely, a Hungarovox, a Kulturtéka, és a Kairosz képviselte. Színművészek mutatták be önálló estjeiket: Kertész Lilla, R. Kárpáti Péter, Havas Judit, Farkas Tamás, Szabó András, és mások. Az Előadóművész Kör 4 előadással jelentkezett: önálló estekkel, szerkesztett műsorokkal (Költészet Napja). Költők, írók szerzői estekkel könyvbemutatókkal jelentkeztek: -Bíró József, Tamási Orosz János, Kósa Csaba, Pethes Mária, Tárkányi Imre, Lovas Gábor, Gyimesi László. Érdekes volt megismerni Fridecky Katalin hegedűművész regényét is. Bemutatkoztak a Magyar Pegazus, a Somogy című lapok, és a Kláris Antológia. A Somogyiak Baráti Köre, a Bicskebarátok Egyesülete és a berzsenyi Dániel Irodalmi és Művészeti Társaság is rendezett irodalmi estet. Siposhegyi Péter posztumusz könyvbemutatója és a kapcsolódó beszélgetés megrendítő volt. A Nagy Lajos Társaság tagjainak friss írásait, könyveit 2 alkalommal ismerhette meg a közönségünk. Hernádi Gyula azt írta a klubról, hogy az irodalom igazi otthona, és bízunk abban, hogy ennek ma is eleget teszünk.

**A zenei műsorok** száma jelentősen megnőtt, mivel a közönség szívesen látogatta. (2048 látogató, 39 alkalom). Megvalósult az a régi elképzelés, hogy a klub, mint egy zenei szalon is működjék, érdekes koncertekkel, intimebb zenehallgatással. Zenei műsoraink közül a legsikeresebbek a havonta jelentkező Orvosmuzsikusok Egyesületének komolyzenei koncertjei. Az esteken olyan orvosok muzsikálnak, akik felsőfokú zenei tanulmányokat is végeztek, dr. Pavlik Gábor műsorismertetése pedig, mindig élményszámba megy. A programok összeállítását Kósáné Kertay Dasy végzi. Hasonlóan népszerű a St. Martin baráti klub, melynek során a közönség megismerheti az alkotás folyamatát is. Con spirito címmel, egy vonzóbb változattal jelentkezett Győri Magda, fiatal zeneszerzővel egy esten mutatott be fiatal írót, fotóművészt, táncművészt, grafikust. Az év legfontosabb zenei eseménysorozata Liszt Ferenc születésének 200. évfordulójára való megemlékezés volt. Klubunk 4 különböző műsorral készült. Portisch Lajos Liszt ritkán hallott liszt-dalokat énekelt, zenés irodalmi műsor elevenítette fel az életét, illetve jelenítette meg szerelmeit, és dr. Szalóczy Péter kortárs konkurenseit mutatta be. A fiataloknak kiírt „Az én szerelmi álmom” alkotói pályázat egyik pontja Liszt művek előadása, vagy ilyen stílusú zeneművek alkotása volt. Operett és dalest, komoly és könnyűzenei növendékhangversenyek, tanár-növendékkoncertek színesítették műsorainkat. Kiemelkedő élmény minden évben dr. Rásonyi Leila hegedűművész, egyesületünk elnökének koncertjei. A kiállítás-megnyitókhoz is koncerttel kapcsolódtunk.

**Színházi műsoraink** során (565 fő és11 alkalom) Folytattuk a Színházi Dolgozók Szakszervezetével közösen létrehozott Fiatal Művészek Fórumát, Karsai János szervezésében, melynek során végzős színészeket mutat be a „szakmának” és a nagyközönségnek. Andresz Kati Alina Nelega: Améli sóhaja című, és Csongrádi Kata Vasárnapi asszony című monodrámát mutatott be.

**Ismeretterjesztő** előadásaink közé sorolhatnánk az összes műsort, de itt csak a klasszikus ismeretterjesztést számoltuk.(580 fő 11 alkalom) A Somogyiak Baráti Körével közös rendezvényeken akadémikus, néprajztudós, és más híres somogyi mutatkozott be. Megismerhette a közönség a somogyi szokásokat, népzenét. Dr Szalóczy Péter olyan zeneszerzőkkel ismertette meg a közönséget, akik a maguk korában kedveltek voltak, de mára, méltatlanul, kiestek a koncertek műsorából. A „Kultúrházak éjjel-nappal” szakmai programhoz szecessziós sétával kapcsolódott a klub, a kicsit tágabb környezetünket mutatva be, Dúló Károly filmrendező avatott vezetésével. Segítségével megismerhettük Budapest világvárossá vválását, városunk épített örökségének születését. A Bicskebarátok Egyesülete is kapcsolódott klubunkhoz, elsősorban ismeretterjesztő előadásokkal, - utazási élmények, természettudományi kutatások bemutatásával.

A **filmmel** kapcsolatos műsoraink során (315 fő 5 alkalom) Duló Károly Budapestről készített dokumentumfilmjeit, Kolozsváry László különleges, zenés úti-filmjeit és fiatal rövidfilmesek munkáit láthatta a közönség. A különböző műsorokat izgalmassá tettek a DVD bejátszások.

**Szórakoztató műsort** (865 fő 9 alkalom) elsősorban a karácsonyi műsorokat és vasárnap délutáni, a Daliskola növendékeinek magyarnóta és dalestjét jelentette.

Továbbra is „kedvenc” a Budapesti Kamaraszínházzal közös **Közművelődési Pódium**, mert **fiatal közönséget** nevel. (21 alkalommal 950 fő vett részt)Legfontosabb tervünk, hogy játékos formában a szenvedélybetegségek elleni fellépésre neveljük a fiatalokat. Ezt a sorozatunkat is folytatjuk. 2 havonta 2 dramatizált, vagy videóval színesített előadást rendeztünk a fiataloknak, a megszokottakon túl.

2011-ben különös figyelmet fordítottunk a **fiatalok** bemutatkozására és a klubba való bevonásába. A növendékhangversenyek mellett, a már 2010-ben gimnazistáknak „Az én szerelmi álmai” Liszt, Kosztolányi és Mikszáth emlékére meghirdetett alkotói verseny is ezt célozta. Indulni lehetett a szerzők műveinek előadásával, de saját, a stílust követő önálló művekkel is. A több mint 60 jelentkező azt bizonyította, hogy érdemes volt megrendezni. A döntő 2012 márciusában, a klubban nagy sikerű volt.

A fiatal felnőtt művészeket kívánja „összehozni” az októberben indult **3Éter Klub**, melynek lényege, hogy alkalmanként 3 művészeti ág 2-2 képviselője mutatkozik be elsősorban fiatal művészeknek, de a közönségünk szívesen fogadta. Ennek a rétegklubnak az is a célja, hogy a fiatal művészek találkozzanak egymással, esetleg új produkciók szülessenek ezekből a találkozásokból. Különös erénye a programnak, hogy maguk a fiatal művészek kérték a lehetőséget, és segítséggel, maguk is szervezik. Minden alkalommal 3 művészeti ág képviselőit ismerheti meg a közönség, ebből az egyik mindig kiállítás. Volt irodalom, színház-tánc, filmvetítés, zene. Egy-egy művészeti ág képviselői közül az egyik már ismertebb, a másik kevésbé.

**Más szervezetekkel közös** rendezvényeink száma. (6.310 fő 152 alkalom) jelentősen több volt, mint a korábbi években. Itt csak azokat programokat vettük figyelembe, melyekkel a klubnak konkrét feladata volt. Ezek között társasági, társadalmi események, sajtótájékoztatók, próbák, vásárok, előadások szerepeltek. Ezek terembérletes események voltak, melyeket közvetlenül a székházat fenntartó szervezethez fizettek be és nem a Rátkai Márton Klub bevételeit növelték, ugyanakkor a klubnak feladatot adott.

A klubot egyéb, szolgáltatás jelleggel, 140 alkalommal vették igénybe különböző, a házban működő szervezetek, vagy személyek, közel 6.500 fő részvételével.

A Web-lapunkat folyamatosan karbantartjuk.

Megállapíthatjuk, hogy a 2011-re tervezett műsorok, programok és feladatok jelentős részét megvalósítottuk.

Egyesületünknek jelenleg közel 200 egyéni és 5 önálló jogi személyiségű tagja van. Műsorainkra a belépés díjtalan. A tagok a tagdíj fejében postán megkapják a műsorfüzetet. Mivel az web-lapunkat állandóan frissítjük, a volt tagok egy része onnan informálódik, és nem fizeti a tagdíjat. Így taglétszámunk csökkent.

A klub kidolgozott és folyamatosan fejlesztett **kommunikációs terv** alapján működik. Az így kialakított jó kapcsolatunk révén hetente jelentkezünk a médiában. A Civil Rádióban rendszeresen hangképekkel beszámolunk a klubban történő műsorokról. A Terézváros című újság havonta megjeleníti a klub programjait. Külön értéknek számít, hogy a rendezvényeink díjmentesek, mert tagszervezeteink ezt igénylik, velük a kapcsolatunk nagyon jó. Állandóan fejlődő, jó kapcsolatunk van művészeti társaságokkal, szervezetekkel, kiadókkal. Kommunikációs tervünket, annak ellenére, hogy számos eredményünk van, át kell dolgoznunk. Klubunk óriási megterhelésnek van kitéve. A székházban működő 38 szervezet terem-igényét koordináljuk és ez egyúttal az eszközök további elhasználódásával is jár.

**Gazdálkodásunkat** elsősorban az befolyásolta, hogy a TEMI pályázaton megítélt támogatás a 2009- évhez képest több mint 34%-al csökkent. **A bevételeinket** az is alakította, hogy a klub a termeket a székház „hasznára” kell, hogy értékesítse, így a korábbi együttműködő partnereink a székházat fenntartó kft-nek fizetnek. A tagdíjbevétel csökkenésének több oka is van. Az Interneten, és a médiában, egyébként szerencsés módon, gyakran jelentek meg a műsorok, jó kommunikációs tevékenységünk eredményeként, így a közönség innen tájékozódva a tagdíjat már nem fizette. A klubot díjmentesen lehet látogatni, a tagdíj a műsorfüzet postázását jelenti. Ezen úgy változtattunk, hogy műsorfüzetet csak klubtagoknak és a protokollnak adunk, így csökkentve a költségeket. A tagszervezetek sem tudták úgy támogatni a klubot, mint korábban és a pályázati lehetőségeink is ellehetetlenültek, mivel a székházban működő szervezetek előre nem tervezhető, így az EU-s pályázatokon már nem is tudunk indulni. A gazdasági nehézségek miatt a korábbi támogatások is lemaradtak.

**Kiadásainkat** a bevételek csökkenése határozta meg. Már minden munkatárs „számlás”, és ezt sem tudtuk minden hónapban kifizetni. Csökkent a nyomda és postaköltség. A kommunikációs költségek csökkentésére felhasználtuk az Internet lehetőségeit. Az eredetileg is szerényre tervezett költségvetésünknek pusztán 58 %-a lett tényleges, vagyis közel felére csökkent. Mindezek tükrében 2012-ben még nehezebb helyzetbe kerülhetünk. Át kell alakítanunk a teljes marketing stratégiánkat, amit már elkezdtünk.

**Összességében** a 2011-es év szakmai szempontból sikeresnek mondható, a felmerült gondok ellenére, terveink jelentős részét megvalósítottuk, ugyanakkor gazdasági helyzetünk, a rendkívüli takarékosság mellett is súlyos.

Budapest, 2012. január 12.

Sebőkné Zalka Ilona

klubtitkár